Балтасар дел Алкасар
Ако за волята ви аз съм восък мек…

Превод от испански: Александър Муратов, Атанас Далчев, 1978

chitanka.info

Ако за волята ви аз съм восък мек,

как да се спогодим, щом виждам изненадан,

че вий за моята сте камък твърд и хладен?

Това неравенство приема ли човек?

Да се отвърне със любов на любовта,

отвеки е такъв на любовта закона,

но вий, госпожо, пожелахте непреклонна

да утвърждавате закона на гнета.

Аз имам плячка прелестите ви чудесни,

насила с моите ръце ги завладях,

тъй като не склонихте да ги предадете.

А щом Любов и вашите очи небесни

виновници са за извършения грях,

закона си суров, госпожо, нарушете!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.